וַיְדַבֵּ֥ר ה֖' אֶל־מֹשֶׁ֥ה לֵּאמֹֽר: דַּבֵּר֙ אֶל־בְּנֵ֣י יִשְׂרָאֵ֔ל וְאָמַרְתָּ֖ אֲלֵהֶ֑ם אִ֣ישׁ אֽוֹ־אִשָּׁ֗ה כִּ֤י יַפְלִא֙ לִנְדֹּר֙ נֶ֣דֶר נָזִ֔יר לְהַזִּ֖יר לַֽהֽ': מִיַּ֤יִן וְשֵׁכָר֙ יַזִּ֔יר חֹ֥מֶץ יַ֛יִן וְחֹ֥מֶץ שֵׁכָ֖ר לֹ֣א יִשְׁתֶּ֑ה וְכָל־מִשְׁרַ֤ת עֲנָבִים֙ לֹ֣א יִשְׁתֶּ֔ה וַעֲנָבִ֛ים לַחִ֥ים וִיבֵשִׁ֖ים לֹ֥א יֹאכֵֽל: כֹּ֖ל יְמֵ֣י נִזְר֑וֹ מִכֹּל֩ אֲשֶׁ֨ר יֵעָשֶׂ֜ה מִגֶּ֣פֶן הַיַּ֗יִן מֵחַרְצַנִּ֛ים וְעַד־זָ֖ג לֹ֥א יֹאכֵֽל: כָּל־יְמֵי֙ נֶ֣דֶר נִזְר֔וֹ תַּ֖עַר לֹא־יַעֲבֹ֣ר עַל־רֹאשׁ֑וֹ עַד־מְלֹ֨את הַיָּמִ֜ם אֲשֶׁר־יַזִּ֤יר לַה֙' קָדֹ֣שׁ יִהְיֶ֔ה גַּדֵּ֥ל פֶּ֖רַע שְׂעַ֥ר רֹאשֽׁוֹ:

פרשתנו עוסקת במצוות נזיר. לפני תחילת תנועת המחנות מזהירה התורה להתרחק מכל מה שיכול לגרום לאיבוד הקשר עם המציאות וקלקול הסדר המופתי שמוצג במהלך מפקד בני ישראל ומסע המחנות. מעילה, ניאוף ושתיית יין – כיוון שהם מהווים דברים שמוציאים את האדם מן העולם, במובן של התרחקות מהסדר הראוי למסע לקראת הארץ המובטחת – ארץ המוסר וההתנהגות הראויה. יחד עם זאת, נזירות אינה נחשבת כחיובית, למרות שהיא יכולה לרומם את האדם ולקרבו לה'. זו גם הסיבה לפי דעות מסוימות מדוע קבעה התורה שעל הנזיר להביא קרבן חטאת עם תום ימי נזירותו. ההתרחקות מדברים שנתן לנו הקב"ה להינות מהן, היא חטא.

על רקע זה תמוהה מעט העובדה שהקב"ה במנותו את שמשון לשופט מצוה על הוריו לדאוג שיהיה נזיר. הנזירות הזו היא כה מיוחדת עד שחז"ל מגדירים אותה כנזירות שונה הנקראת "נזירות שמשון". תפקידו של שמשון אם כן, הוא לנהל את התכנית האלוקית. הוא התמנה לשופט בציווי ישיר, נדרש מהוריו לנקוט פעולות מיוחדות שיהפכו אותו לאיש קדוש, והוא אמור לפעול כנגד הפלישתים המציקים לעם ישראל, עד כדי התגרות בהם "וְאָבִ֨יו וְאִמּ֜וֹ לֹ֣א יָדְע֗וּ כִּ֤י מֵה֙' הִ֔יא כִּי־תֹאֲנָ֥ה הֽוּא־מְבַקֵּ֖שׁ מִפְּלִשְׁתִּ֑ים וּבָעֵ֣ת הַהִ֔יא פְּלִשְׁתִּ֖ים מֹשְׁלִ֥ים בְּיִשְׂרָאֵֽל: שופטים יד:ד

מרחב פעילותו הוא באזור השפלה ומישור החוף וַתָּ֙חֶל֙ ר֣וּחַ ה֔' לְפַעֲמ֖וֹ בְּמַחֲנֵה־דָ֑ן בֵּ֥ין צָרְעָ֖ה וּבֵ֥ין אֶשְׁתָּאֹֽל: שופטים יג:כה. מרחב הפעילות של שמשון הוא תחום נחלת שבט דן, שניתנה לו בגורל לפני ה' במשכן בשילה. וַיִּקָּ֨הֲל֜וּ כָּל־עֲדַ֤ת בְּנֵֽי־יִשְׂרָאֵל֙ שִׁלֹ֔ה וַיַּשְׁכִּ֥ינוּ שָׁ֖ם אֶת־אֹ֣הֶל מוֹעֵ֑ד וְהָאָ֥רֶץ נִכְבְּשָׁ֖ה לִפְנֵיהֶֽם: וַיִּוָּֽתְרוּ֙ בִּבְנֵ֣י יִשְׂרָאֵ֔ל אֲשֶׁ֥ר לֹֽא־חָלְק֖וּ אֶת־נַֽחֲלָתָ֑ם שִׁבְעָ֖ה שְׁבָטִֽים: יהושע פרק יח:א-ב. ותחום נחלתו מצוין בפירוש: לְמַטֵּ֥ה בְנֵי דָ֖ן לְמִשְׁפְּחֹתָ֑ם יָצָ֖א הַגּוֹרָ֥ל הַשְּׁבִיעִֽי: וַיְהִ֖י גְּב֣וּל נַחֲלָתָ֑ם צָרְעָ֥ה וְאֶשְׁתָּא֖וֹל וְעִ֥יר שָֽׁמֶשׁ: וְשַֽׁעֲלַבִּ֥ין וְאַיָּל֖וֹן וְיִתְלָֽה: וְאֵיל֥וֹן וְתִמְנָ֖תָה וְעֶקְרֽוֹן: וְאֶלְתְּקֵ֥ה וְגִבְּת֖וֹן וּבַעֲלָֽת: וִיהֻ֥ד וּבְנֵֽי־בְרַ֖ק וְגַת־רִמּֽוֹן: וּמֵ֥י הַיַּרְק֖וֹן וְהָֽרַקּ֑וֹן עִֽם־הַגְּב֖וּל מ֥וּל יָפֽוֹ: יהושע יט:מ-מו

לאחר מותו של שמשון וסיום שליחותו האלוקית מספר לנו התנ"ך כי בַּיָּמִ֣ים הָהֵ֔ם אֵ֥ין מֶ֖לֶךְ בְּיִשְׂרָאֵ֑ל וּבַיָּמִ֣ים הָהֵ֗ם שֵׁ֣בֶט הַדָּנִ֞י מְבַקֶּשׁ־ל֤וֹ נַֽחֲלָה֙ לָשֶׁ֔בֶת כִּי֩ לֹֽא־ נָ֨פְלָה לּ֜וֹ עַד־הַיּ֥וֹם הַה֛וּא בְּתוֹךְ־שִׁבְטֵ֥י יִשְׂרָאֵ֖ל בְּנַחֲלָֽה שופטים פרק יח:א. האמנם ? האם לא נפלה לו נחלה ? והרי ראינו שקיבל בגורל נחלה מאת ה' , גורל באורים ותומים.

בעקבות אי היכולת להתיישב בנחלתם, שולחים בני דן שליחים לאתר להם נחלה חדשה. הם מוצאים אותה באזור הצפון, במקום אותו אנו מכירים עד היום בשם דן. האם הקב"ה התבלבל ? האם נבצר ממנו לתת להם את הנחלה אותה הם קיבלו בגורל ובה פעל שמשון ? האם הפלישתים חזקים יותר מההנחיה האלוקית לכאורה להתיישב באזור השפלה ?

נראה כי התכנית האלוקית היא מעט יותר מורכבת. השם דן מוזכר כבר בתורה. כאשר אברהם רדף אחרי המלכים כדי לשחרר את לוט כתוב "וירדף עד דן" בראשית יד:יד. רש"י ופרשנים נוספים אחרים מסבירים כי השם דן הוא על שם סופו. וכך כתב הרד"ק : וירדף עד דן - על שם סופו, כי כשכתב משה רבינו זה לא נקרא עדיין כן, אלא לשם היה נקרא וכשכבשוהו בני דן קראו לו דן בשם דן אביהם. כך גם כאשר משה מבקש מהקב"ה שיראה לו את הארץ, אומרת התורה: וַיַּ֨עַל מֹשֶׁ֜ה מֵֽעַרְבֹ֤ת מוֹאָב֙ אֶל־הַ֣ר נְב֔וֹ רֹ֚אשׁ הַפִּסְגָּ֔ה אֲשֶׁ֖ר עַל־פְּנֵ֣י יְרֵח֑וֹ וַיַּרְאֵ֨הוּ ה֧' אֶת כָּל הָאָ֛רֶץ אֶת־הַגִּלְעָ֖ד עַד־דָּֽן: דברים לד:א. גם בברכת משה, המברכת את השבטים בהתאם לנחלתם בארץ ישראל כתבה התורה: וּלְדָ֣ן אָמַ֔ר דָּ֖ן גּ֣וּר אַרְיֵ֑ה יְזַנֵּ֖ק מִן־הַבָּשָֽׁן: דברים לג:כב. ובתרגומים השונים – אונקלוס ירושלמי ויונתן מתורגם במקום – "השותה מנחלים היורדים מהבשן". דעת זקנים מבעלי תוספות אף מוסיף ואומר: "ששותה מי הירדן שמקלח מן הבשן".

עדות נוספת המצטרפת לתכנית האלוקית לנחלות השבטים בארץ היא מסע השבטים במדבר. כבר רבים עסקו בכך שמיקום דגל השבט במסע המחנות הוא ביטוי למקום המיועד לו לכשייכנסו לארץ ישראל. בדיקת מיקום הדגלים מעלה כי דֶּ֣גֶל מַחֲנֵ֥ה דָ֛ן צָפֹ֖נָה לְצִבְאֹתָ֑ם וְנָשִׂיא֙ לִבְנֵ֣י דָ֔ן אֲחִיעֶ֖זֶר בֶּן־עַמִּֽישַׁדָּֽי:. . . וְהַחֹנִ֥ים עָלָ֖יו מַטֵּ֣ה אָשֵׁ֑ר . . .וּמַטֵּ֖ה נַפְתָּלִ֑י: במדבר פרק ב:כה-כט .

במסע המחנות מתוארים בדגל צפון שלושת השבטים שאמורים לנחול בארץ נחלה בחלק הצפוני של ארץ ישראל. גבול זה מצויין במקרא כמתאר את גבול ארץ ישראל המשתרע מ"דן ועד באר שבע" .

נראה אם כן שהתכנית האלוקית העליונה מיקמה את שבט דן מלכתחילה באזור צפון הארץ. אלא שכשלב ביניים היה צריך להתמודד אל מול הפלישתים, ולכן נשלח שבט דן לאזור המרכז כדי ששמשון יוולד, יגדל כנזיר – איש ה', וינהל את מלחמות ה' אל מול הפלישתים. עם מותו של שמשון, הסתיימה המשימה הזמנית ועל שבט דן לחזור לתכנית המקורית, ולכן הוא שולח נציגים לחפש לו נחלה חדשה. נציגים אלה נשלחים אל האזור בו הם אמורים להתיישב וכך מוצאים את עיר ליש- לשם , כובשים אותה ומכריזים עליה כעל העיר דן.

לא רק הגבול הצפוני של ארץ ישראל קשור לדן אלא גם גבולה המזרחי. שהרי הגבול המזרחי הוא נהר הירדן = 'נהר היורד מדן'. במקום זה קבע ירבעם בן נבט את העגל שהקים, גם לכך סיבה הקשורה לגבול ארץ ישראל. (על עגליו של ירבעם והקשר לכרובים נכתוב בעתיד באחד הדפים).כאן נתגלו עדויות להרס במות השערים על ידי יאשיהו, וכאן גם המלכים השונים שהגיעו במסע כיבושים לארץ ישראל והשאירו בה את חותמם.

אחת העדויות המענינות היא כתובת שנתגלתה בחפירות הארכאולוגיות במקום. זו העדות החוץ מקראית היחידה הקיימת בידינו כיום ומזכירה מלך מבית דוד (על הכתובת, פרשנותה ומשמעותה נכתוב בע"ה בעתיד).

למקום זה עלה קיבוץ דן כאחת ממצודות אוסישקין במסגרת יישובי חומה ומגדל, וכאן נקבע גבול מדינת ישראל כמו בעבר. ובמלאת חמישים שנה למלחמת ששת הימים, מן הראוי להזכיר את גבורת אנשי דן שהדפו התקפת שריון סורית על קיבוצם לקיים מה שנאמר "דן גור אריה". שריד אילם לנסיגה המבוהלת של השריון הסורי מהמקום נמצא בתוך אפיק נהר חרמון (הביאס) בדמות טנק סורי הפוך שניצב שם למזכרת עולם.

=========================

היכונו לפעילויות הקיץ של חברת נעם הארץ בהובלת ד"ר חגי עמיצור

office@noam-haaretz.com

חדרי אירוח, טיולים, נופש גלילי, שבת תוכן ועוד . 079-5729223